卫宗武
莺花吟为良友作
羽族竞繁声，仓庚尤善鸣。
喧啾百喙忽奏雅。尽洗盈耳筝竽音。
芬菲芳事毕，木芍药晚出。
於中姚魏更倾城，扫退目前頳紫色。
转眼韶华便欲休，恨无长绳系春留。
一春妩媚在花鸟，常恐易逐光阴流。
浮荡谁家挟弹子，飞丸巧中俄摧翅。
封姨底事苦禁持，飘摇欲使无完蔕。
可嗟凡卉与凡禽，遂情快意何纷纷。
不思物恶伤其类，尔形尔气非同群。
岁{鞲革换贝}名葩不常遇，日听好音能几度。
寄与东君力遮护，勿使凋零同臭腐，
不然辜负莺花主。